 को तगड़ी डांट दिलवाते। आज तो पुरा-पड़ौस और पूरे गाँव में कोई ऐसा बुजुर्ग नहीं बचा है जिससे सलाह लें। जिससे कहेगे, वही जुबान पकड़ लेगा। घर-घर जाके कह देगा कि दुबे महाराज के यहाँ फूटन पड़ गई है बात-बात में छुआ-छूत और जाति-पांति की दुहाई देने वाले चम्पा प्रसाद के निज बड़े भाई को किसी तरह की अपवित्रता का लिहाज नहीं है। हँस जैसे बेदाग कुल-खानदान का सयाना पक्षी, गंदी तलैया में किलोल कर रहा है।
चम्पा महाराज के विचारों ने पलटा खाया, ...वैसे सच तो यह हैं कि आज अम्माँ भी जिन्दा होती तो कुछ न कर पाती। कालका भैया ऐसे सांड़ हैं जिन्हे नाथने वाला कोई नहीं हैं। वैसे आज जो स्थिति आई है उसके लिये पूरी तरह से अम्माँ ही दोषी है। न कम उम्र में कालका भैया को इस लफड़े में डालतीं और न वे आज इस हालत में होते।
तब पन्द्रह साल के ही हो पाये थे कालका भैया कि सगाई के लाने आमखेड़े के ज्वालाप्रसाद सगया बनके आ गये थे। इर्द-गिर्द के गाँवों में ज्वालाप्रसाद का चौधरी खानदान खूब बजीता खानदान था। सात पीढ़ी से उनके कुल में न कोई ऐब था, न किसी तरह का दाग। सो अम्माँ उनके घर से रिश्ता आया जान कर भैरा के गिर पड़ी। न किसी जान पहचान वाले से कुछ पूछा, न आमखेड़े वाले रिश्तेदारों से सलाह ली। यहाँ तक कि पिताजी के पास बैठकर दो पल की चर्चा तक न की और खुद मुख्तार होके रिश्ता तय कर दिया।
ज्वालाप्रसाद नारियल-रुपया देकर चले गये तो अम्माँ ने दूसरे दिन ही नाई के हाथ शगुन की धोती और पोलका (साड़ी-ब्लाउस) भेज दिये थे। सम्बन्ध पक्का हो गया। अम्माँ बहुत खुश थीं। जो भी धर आता उसे इस ऊंचे घर के रिश्ते की बात बतातीं।
आठवीं पास करते-करते कालका भैया की शादी हो गई. बहू उमर में छोटी थी, सो उन दिनों के रिवाज के मुताविक बहू की विदा नहीं हुई.
कई साल बाद तब दसवां पास किया था कालका प्रसाद ने, जब कि उनका गौना हुआ। अबकी बार बहू साथ में आई थी। चमकीली चुनरी ओढ़े, लाल-सिन्दूरी साड़ी में लिपटी गोरी-भूरी बहू के मेंहदी रचे हाथ-पाँव देख-देख कर दूसरे किशोर रोमाँचित हो रहे थे, कालकाप्रसाद का तो हाल खराब था! वे अपनी दुल्हन को देखने, उससे बतियाने, उससे मिलने को बड़े उतावले थे।
आमखेड़ा से सुबह छिरिया-बेरा विदा कराके वे लोग चले थे और दोपहर होते-होते अपने घर आ गये थे। मर्द लोग दालान में बैठ के सुस्ता रहे थे और अम्माँ मेहमानों की पहुनई के किस्से सुन रहीं थी कि मुन्नी जिज्जी ने उबलते दूध के उफान में ठण्डे पानी की कटोरी उड़ेल दी। वे कह रहीं थी-भौजी तो निराट पागल है।
यह सुनकर स्तब्ध हो गये थे सबके सब। अम्माँ उठीं और लपकती हुई भीतर र्गइंं। दो-पल बहू से बातचीत करी फिर माथा ठोकती बाहर निकलीं थीं-नासपीटे ज्वालाप्रसाद ने धोखा दे दिया। मीठी-मीठी बातें करके सिर्रन मोड़ी ब्याह दी धुंआ लगे ने। हर बाप को अपनी लड़की के अनुरुप वर देखना चाहिए, लेकिन इस काले मन वाले ने अपनी लड़की के लच्छन नहीं देखे। मेरे हीरा से लड़के को ठग लिया कपटी ने।
अम्माँ लगातार बड़बड़ा 